
Euro-atlanti törésvonal a politikusok e-mail használatában

Egy XXI. századi politikussal szemben elvárás, hogy elérhető legyen az interneten. Az emberek – politikai viszonylatban pedig a választópolgárok – párbeszédre törekszenek a közösségi médiumokon keresztül is.
Egy nemzetközi kutatócsoport tagjaként azt vizsgálom, hogy különböző országok – Ausztrália, Észtország, Horvátország, Írország, Kanada, Lettország, Litvánia, Magyarország, Montenegró, Nagy-Britannia és Új-Zéland – politikusai milyen válaszolási hajlandóságot mutatnak, egy olyan évben, amelyben nincs választás, és ha bevallottan kutatóként, emailben keressük meg őket hivatalos email címükön. A kérdések: „Mit kellene tenni azért, véleménye szerint, hogy csökkenjen a dohányzók száma az Ön választókerületében vagy térségében? Fontos kérdés ez az Ön politikai döntéshozatalában?” A válaszokat két hétig fogadtuk.
Dolgozatomban abból a feltevésből indulok ki, hogy a nyugati liberális, parlamentáris rendszerek politikusai inkább a párbeszéd hívei, mint közép-kelet-európai társaik, ezért az elsőként említett térségből érkezik több válasz. Arra keresem a választ, megfigyelhető-e törésvonal a különböző régiók, országok politikusai között az email használat tekintetében, befolyásolja-e a válaszolási hajlandóságot az adott parlament átlagéletkora, a vizsgált ország politikai kultúrája.
Az eredményekből kiderül, az észak-atlanti országok (Írország: 6,02%, Kanada: 2,93% és Nagy-Britannia: 2,62%) parlamentjének válaszolási hajlandósága alacsony. Náluk a legtöbb a későn érkező levelek aránya. Ausztrália, Kanada és Nagy-Britannia esetében kérnek a képviselők postai levelező címet, arra ígérvén a választ. Kelet-Közép-Európa bizonyul a legszínesebb térségnek, a vizsgált, volt szocialista országok közül, a balti államok politikusai küldték a legtöbb választ: Észtország: 10%, Lettország: 8,08% és Litvánia: 5,76%. Magyarország 5,18%-os eredményével zárja a sor. Ígérettel, egyetlen ország politikusa sem élt a térségből, sőt a határidőn túli levelek aránya is jóval alacsonyabb, mint nyugati társaiké. A balkáni térségből Horvátország 2,67%-ot, Montenegró 1,19%-ot ért el. Földrajzi elhelyezkedésük miatt külön kategóriaként vizsgálom Ausztráliát és Új-Zélandot. A térségre szintén jellemző az észak-atlanti országok esetében megfigyelt jelenség, jelentős a késve érkező válaszok száma, az ígéretek pedig túlszárnyalják a tényleges válaszokat: Ausztráliából 3,54% válaszlevél, és 10,17% ígéretet tartalmazó email jött. Új-Zélandról 10,43% tényleges válasz és ugyanennyi ígéret.



